ທູດ​ພິ​ເສດ​ ສ​ຫລ ເດີນ​ທາງ​ໄປ​ເຖິງ​ໂຊ​ລ ເພື່ອ​ຫາ​ລື ​ກ່ຽວ​ກັບຄວາມ​ເຕັ່ງ​ຕຶງ​ ດ້ານ​ລູກ​ສອນ​ໄຟ ແລະ​ອາ​ວຸດ​ນິວ​ເຄ​ລຍ​ ຂອງ​ເກົາ​ຫຼີ​ເໜືອ
ເຖິງ​ແມ່ນ​ເປັນ​ລູກ​ສອນ​ໄຟ​ໄລ​ຍະ​ໃກ້ ການ​ຍິງ​ທົດ​ລອງນີ້ ແມ່ນ​ມີ​​ຜົນ​ກະ​ທົບ​ທີ່​ສຳ​ຄັນ​ໃນ​ດ້ານ​ຍຸດ​ທະ​ສາດ ອີງ​ຕາມ​ພວກ​ນັກ​ວິ​ເຄາະ 
ທູດພິເສດຂອງສະຫະລັດຮັບຜິດຊອບເລື້ອງເກົາຫຼີເໜືອ ເດີນທາງໄປເຖິງນະຄອນຫຼວງໂຊລ ໃນວັນຈັນມື້ນີ້ ເພື່ອເຈລະຈາຫາລືກັບຄູ່ຕຳຝ່າຍເກົາຫຼີໃຕ້ໃນຫາທາງແກ້ໄຂບັນຫາການຍິງລູກສອນໄຟຂອງເກົາຫຼີເໜືອທີ່ເພີ້ມທະວີຂຶ້ນ ແລະຄວາມເປັນຫ່ວງກ່ຽວກັບການທົດລອງອາວຸດນິວເຄລຍຄືນໃໝ່ຂອງປະເທດດັ່ງກ່າວ ອີງຕາມລາຍງານຂອງອົງການຂ່າວຣອຍເຕີ້ ທູດພິເສດຂອງສະຫະລັດ ທ່ານຊຸງ ກິມ ແລະທ່ານຈຸງ ພາກ ຜູ້ເປັນຮອງຂອງທ່ານ ຈະພົບປະກັບເຈົ້າໜ້າທີ່ເກົາຫຼີໃຕ້ ຮວມທັງທູດພິເສດໃນດ້ານນິວເຄລຍ ທ່ານໂຣ ກິວ ດຸກ ໃນລະຫວ່າງການຢ້ຽມຢາມເປັນເວລາ 5 ມື້ ການເດີນທາງໄປຮອດຂອງທູດພິເສດບັງເອີນມີຂຶ້ນພ້ອມໆກັນກັບການເລີ້ມຊ້ອມລົບຮ່ວມທາງທະຫານປະຈຳປີ ເປັນເວລາ 9 ມື້ ລະຫວ່າງທະຫານສະຫະລັດ ກັບເກົາຫຼີໃຕ້ ການຊ້ອມລົບດັ່ງກ່າວ ແມ່ນ “ເປັນການຝຶກແອບກອງບັນຊາການໃນດ້ານປ້ອງກັນ ໂດຍໃຊ້ເຄື່ອງຄອມພິວເຕີ້ຈຳລອງ” ແລະຈະບໍ່ພົວພັນກັບການເຄື່ອນໄຫວຂອງພວກທະຫານຢູ່ໃນສະໜາມ ອີງຕາມຄຳເວົ້າຂອງເສນາທິການກອງທັບເກົາຫຼີໃຕ້ໃນວັນອາທິດວານນີ້ ເກົາຫຼີເໜືອໄດ້ປະນາມການຊ້ອມລົບຮ່ວມທາງທະຫານ ແລະການຝຶກແອບຮັບມືກັບສົງຄາມ ຊຶ່ງໃນໄລຍະຫຼາຍໆປີທີ່ຜ່ານມານີ້ ໄດ້ຫລຸດຂະໜາດລົງ ທ່າມກາງທີ່ມີການດຳເນີນຄວາມພະຍາຍາມເພື່ອຈະທຳການພົວພັນທາງດ້ານການທູດກັບພຽງຢາງ ແລະຍ້ອນການຈຳກັດຮັດແຄບເນື່ອງຈາກໂຄວິດ-19 ໃນມື້ວັນເສົາແລ້ວ ເກົາຫຼີເໜືອໄດ້ຍິງທົດລອງໃນອັນທີ່ສື່ມວນຊົນຂອງທາງການກ່າວວ່າ ແມ່ນລູກສອນໄຟທີ່ສາມາດບັນທຸກລະເບີດນິວເຄລຍສະໜາມໄດ້ ເວລາເດີນທາງໄປຮອດ ທ່ານກິມກ່າວຕໍ່ພວກນັກຂ່າວວ່າ ທ່ານເດີນທາໄປນະຄອນຫຼວງໂຊລ ກໍເພື່ອ “ສືບຕໍ່ການຮ່ວມມືຢ່າງໃກ້ຊິດ” ໃນການເຄື່ອນໄຫວຂອງເກົາຫຼີເໜືອ ອີງຕາມລາຍງານຂອງອົງການຂ່າວຢອນຮັບ ໂດຍບໍ່ໄດ້ໃຫ້ການອະທິບາຍຫຍັງເພີ້ມຕື່ມ ທ່ານກ່າວວ່າ ທ່ານເປີດກວ້າງໃນການເຈລະຈາກັບເກົາຫຼີເໜືອ ໄດ້ທຸກໆເວລາແລະໂດຍປາສະຈາກການຕັ້ງເງື່ອນໄຂລ່ວງໜ້າ ແຕ່ມາຮອດເວລານີ້ ພຽງຢາງໄດ້ປະຕິເສດຕໍ່ການສະເໜີດັ່ງກາວ ໂດຍກ່າວຫາວໍຊິງຕັນວ່າ ຍັງສືບຕໍ່ດຳເນີນນະໂຍບາຍທີ່ເປັນປໍລະປັກ ເຊັ່ນການລົງໂທດ ແລະການຊ້ອມລົບທາງທະຫານ ສື່ມວນຊົນເກົາຫຼີໃຕ້ລາຍງານວ່າ ທ່ານກິມຄາດວ່າຈະໄດ້ພົບປະກັບຄະນະໂອນອຳນາດຂອງປະທານາທິບໍດີທີ່ໄດ້ຮັບເລືອກໃໝ່ ທ່ານຢູນ ຊຸກ ຢຽລ ຊຶ່ງຈະເຂົ້າຮັບຕຳແໜ່ງໃນເດືອນພຶດສະພານີ້ ໂຄສົກຄົນນຶ່ງຂອງຄະນະໂອນອຳນາດ ກ່າວວ່າ ຍັງບໍ່ທັນມີການວາງແຜນໃດໆທີ່ໄດ້ຮັບການຢືນຢັນແລ້ວ ໃນການພົບປະລະຫວ່າງທ່ານຢູນແລະທ່ານກິມ ແລະກໍບໍ່ສາມາດໃຫ້ການຢືນຢັນໄດ້ວ່າ ທູດພິເສດສະຫະລັດ ຈະພົບປະກັບເຈົ້າໜ້າທີ່ໃນຄະນະໂອນອຳນາດຫຼືບໍ່